Nariadenie Komisie (EHS) č. 1843/89
z 26. júna 1989,
ktorým sa mení a dopĺňa nariadenie (EHS) č. 2290/83 stanovujúce ustanovenia na vykonávanie článkov 50 až 59, 63a a 63b nariadenia Rady (EHS) č. 918/83, ktorým sa ustanovuje systém oslobodenia od cla v spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 918/83 z 28. marca 1983, ktorým sa ustanovuje systém oslobodenia od cla v spoločenstve [1], naposledy zmenené a doplnené nariadením (EHS) č. 4235/88 [2], a najmä na jeho článok 143,
keďže nariadenie Rady (EHS) č. 4235/88 obsahuje ustanovenia na ďalšie oslobodenie pri dovoze zariadenia určeného na použitie na základe dohôd o vedeckej spolupráci, uzavretých medzi výskumnými inštitúciami v tretích krajinách a tými, ktoré sú v spoločenstve;
keďže by sa mali stanoviť nevyhnutné podmienky na správnu implementáciu týchto ustanovení; keďže tieto ustanovenia môžu v určitých ohľadoch vychádzať z tých, ktoré sú obsiahnuté v nariadení Komisie (EHS) č. 2290/83 [3], ktoré bolo naposledy zmenené a doplnené nariadením (EHS) č. 3893/88 [4]; keďže sa zdá, že by bolo vhodné riešiť všetky takéto prípady prostredníctvom jedného dokumentu;
keďže opatrenia ustanovené v tomto nariadení sú v súlade so stanoviskom Výboru pre oslobodenie od cla,
PRIJALA TOTO NARIADENIE:
Článok 1
Nariadenie (EHS) č. 2290/83 sa týmto mení a dopĺňa takto:
1. Nadpis sa nahrádza týmto textom: "Nariadenie Komisie (EHS) č. 2290/83 z 29. júla 1983, obsahujúce vykonávacie ustanovenia k článkom 50 až 59b, 63a a 63b nariadenia Rady (EHS) č. 918/83, ktorým sa ustanovuje systém oslobodenia od cla v spoločenstve."
2. Článok 1 sa nahrádza nasledujúcim textom:
"Článok 1
Týmto nariadením sa stanovujú vykonávacie ustanovenia k článkom 50 až 59b, 63a a 63b nariadenia (EHS) č. 918/83, ďalej len, základné nariadenie."
3. Vkladá sa hlava VIa:
"HLAVA VIa
OSOBITNÉ USTANOVENIA O OSLOBODENÍ OD DOVOZNÉHO CLA NA ZARIADENIE PODĽA ČLÁNKOV 59a a 59b ZÁKLADNÉHO NARIADENIA
Článok 18a
1. S cieľom získať oslobodenie od dovozného cla na zariadenie podľa článkov 59a a 59b základného nariadenia vedúci vedeckovýskumnej inštitúcie alebo organizácie so sídlom mimo spoločenstva alebo jej oprávnený zástupca predloží žiadosť príslušnému orgánu členského štátu, v ktorom sa nachádza vedeckovýskumná inštitúcia alebo organizácia so sídlom v spoločenstve.
2. Žiadosť uvedená v odseku 1 obsahuje nasledujúce informácie:
a) kópiu dohody o vedeckej spolupráci medzi výskumnými inštitúciami nachádzajúcimi sa v spoločenstve a v tretích krajinách;
b) presný obchodný názov vybavenia, ako aj jeho množstvo a hodnotu a tam, kde je to vhodné, jeho predpokladané zatriedenie do tarifnej nomenklatúry;
c) krajinu pôvodu a krajinu odoslania vybavenia;
d) miesto, kde sa má vybavenie používať;
e) použitie, na ktoré je vybavenie určené, a trvanie jeho použitia.
Článok 18b
1. Ak príslušný orgán členského štátu, v ktorom sa nachádza inštitúcia alebo organizácia so sídlom v spoločenstve, dostane žiadosť o oslobodenie od dovozných ciel na zariadenie uvedené v článku 59a základného nariadenia, žiadosť a príslušné informácie zašle Komisii na preskúmanie v rámci Výboru pre oslobodenie od cla pred prijatím rozhodnutia týmto príslušným orgánom.
Na účely preskúmania sa Komisii pošlú na požiadanie dodatočné informácie.
2. Príslušný orgán uvedený v odseku 1 informuje Komisiu o prijatom rozhodnutí vo veci oslobodenia od dovozných ciel.
Článok 18c
Ustanovenia druhého a tretieho podoseku článku 7 ods. 2, článku 7 ods. 3 a článku 8 sa uplatnia mutatis mutandis."
Článok 2
Toto nariadenie nadobúda účinnosť 1. júla 1989.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. júna 1989